**Света Саменова**

**(Жезказган, Казахстан)**

ЗАТТАНҒАН СӨЗДЕРДІҢ ФУНКЦИОНАЛДЫҚ СИПАТЫ

Тілдің табиғатын толық ашу үшін оны сипаттап, жүйелеп беру жеткіліксіз. Сондықтан да соңғы жылдарда қазақ тіл білімінде тілдің әрекет ету, жұмсалу жолдарын қарастыратын функционалдық бағыттағы зерттеулер жүргізілуде. Бұнда функционалды грамматика тілдің өзін емес, сөйлеуді зерттеу нысаны етіп алады да, оны адамның *ойлау әрекетімен, аялық білімімен* байланыстыра қарастырады.

«Функционалдық термині тіл білімінде әр түрлі қолданысқа ие. Ең алдымен, функционалдық термині тілдік терминдік жүйеде де, сөйлеу тілінің терминдік жүйесінде де қолданылады. Тілдік терминдер жүйесінде бұл термин «қызмет» мағынасында қолданылады да, тілдік бірліктің сөйлем ішіндегі атқаратын қызметін белгілейді, ал сөйлеудің терминдік жүйесінде тілдік бірлік арқылы берілетін ойдың мәні мен мағынасын анықтайды» [1, 7 б.]. Олай болса, *функционалдық-семантикалық өріс* заттанған сындардан алшақ жатқан категория емес.

Сын есімдердің өз мағынасынан толық, түпкілікті қол үзуі нәтижесінде тілімізде пайда болған жаңа аталымдар баршылық. Тіліміздегі заттанған сөздердің барлығы да өзінің төл сөз табына қатысты мағынасынан біржола ажырап, аталым дәрежесіне жете бермейді. Яғни, сөйлемде кез келген сын есім зат есімнің мағынасында уақытша қолданылады. Тіліміздегі сын есімдердің басым көпшілігі, яғни сапалық сын есімдер де, қатыстық сын есімдер де тек белгілі бір қолданыста ғана заттық мағынада жұмсалып, оның қызметін уақытша атқаруға қабілетті. Мысалы: Ашуменен бір *жақсыдан* айрылып, қадір білмес бір *жаманға* тап болма (Мақал).

Сын есімдердің қолданыстық заттанулары қазақ тілінде молынан ұшырасады. Оларға жағдай туғызатын тілдік факторлар бар.

1) Жинақталған тілдік деректерге талдау жасау барысында, қазақ тіліндегі сын есімдердің белгілі бір қолданыста тұрып заттануына да жағдай туғызушы негізгі фактор – тілдегі ықшмдалу құбылысы екендігі байқалды. Белгілі бір тілдік қолданымда тіркес құрамындағы зат есімнің түсіп қалуы нәтижесінде оны анықтап тұрған сын есім заттық мәнді бере алатындығы тіл-тілді зерттеуші ғалымдар еңбектерінде де, қазақ тілін зерттеуші ғалымдар еңбектерінде де баяндалған. Сөйлемнің көлемін қысқарту үшін және үнемдеу заңына сәйкес сөз ықшамдалады. Бұндай заңдылық сын есім – зат есім тіркесінен байқалады. Зат есімнің қандай жағдайларда ықшамдалуға бейім тұратындығын тілдік фактілерге сүйене отырып жіктесек, олар төмендегідей сипатта болады:

а) Белгілі бір оқиғада сөз болып отырған нәрсе (зат ұғымындағы, адам мағынасындағы сөздер, құбылыс атаулары т.б.) алдыңғы сөйлемдерде айтылады да, оның атауы келесі сөйлемдерде түсіріліп қолданылады. Сөйтіп, қолданыстан түскен зат есім сөздің мағынасына сындық мәндегі сөз ие болады. Мына төменде салыстырыла берілген мысалдар арқылы бұған көз жеткіземіз: 1) *Асау құнанның* үркетінін көріп алған соң, онан да жаман құтырып еді (М.Әуезов). 2) Құтырып алған *асау* ие берер емес (М.Әуезов). 3) Бірі – *қартаң*, бірі – *жас қонақ.* 4 ) *Жасын* Абай біледі (М.Әуезов).

Бірінші, үшінші сөйлемдердегі *құнан, қонақ* деген зат есімдер екінші, төртінші сөйлемдерде қолданылмай, олардың мағыналары мен қызметтері *асау, жас* деген сын есімдерге ауысқан. Сөйтіп, зат есімдер ықшамдалу құбылысының нәтижесінде қолданыстан түсіп қалады да, олардың заттық мағынасы мен қызметі оның орнына қолданылған сын есімге ауысып, тілде заттанулар жасалатындығы байқалады.

ә) Егер сын есім нақты бір жанды-жансыз нәрсеге, құбылысқа қатысты ғана қасиетті, белгіні білдірсе, көбіне сөйлемнен ол заттың (нәрсенің, құбылыстың) атауы түсіріліп қолданылады да, оның заттық мағынасы сол заттың қасиетінен, негізгі белгісінен оңай аңғарылып тұрады. Мысалы: *Сөзшеңнің* сөзі дәмсіз болады (К.Ахметов). *Білекті* бірді жығады, *білімді* мыңды жығады (Мақал).

Мысалдарда берілген *сөзшеңдік, білек күші, білім алу* сияқты белгі-қасиеттер тек қана адамға тән болғандықтан, заттанып тұрған *сөзшеңнің, білекті, білімді* деген сөздердің лексикалық мазмұнынан «*сөзшең адамның*», «*қара күш иесі*», «*білімді адам*» деген ұғымдар оңай аңғарылады да, оқырман заттанған сөздің осы «адам» деген мәнін бірден түсінеді. Сондықтан, сөйлем түсірілген зат есімді онша қажет ете қоймайды, өйткені ол қасиеттердің барлығы да адам баласына ғана тән екендігі белгілі нәрсе.

б) Егер белгілі бір сөздің өн бойынан жалпы абстракты мәндегі «адам» деген түсінік оңай аңғарылып тұрса, зат есім қолданылмай, ықшамдалады да, оның заттық мағынасын заттанған сөз толығымен атқарады. Мысалы: Кітап *көзі ашыққа* – маржан, *көзі жұмыққа* – арзан (Мақал). *Батыр* бір рет өледі, *қорқақ* мың рет өледі (Мақал). *Жақсымен* жүрсең, озарсың, *жаманмен* жүрсең, тозарсың (Мақал).

Берілген мысалдардағы белгіленіп тұрған заттанған сөздердің лексикалық мазмұнынан абстракты мәндегі «*адам*» деген түсінік оңай байқалып тұр. Егер осы адам сөзін сөйлемге қосып айтсақ, мақалдың құрылысы күрделеніп, адамға әсер ету мәні де (экспрессивтік-эмоциялық) әлсіреген болар еді. Демек, белгілі бір қолданыстағы заттанулардың да тілде қалыптасуына ықшамдалу заңдылығының ықпалы бар екендігі байқалды. Ал, тілдік элементтердің ықшамдалу себебін анықтай отырып, профессор Н.Оралбаева былай дейді: «Грамматикалық құрылымдардың жіктелуінде тек қана күрделену заңдылығы орын алса, онда тілдің қиын, ауыр тілге айналуы да мүмкін. Міне, мұндай жағдайға жібермейтін тілде екінші заңдылық бар. Ол – ықшамдалу, үнемдеу заңдылығы. … Бұл заңдылықтың негізі – ойды барынша қысқа жеткізу. Ойды жеткізуге тиісті тілдік элементтердің санын да, дыбыстық, морфемдік құрамын да қысқартуға ұмтылу – осы заңдылықтың негізгі принципі» [2, 29 б.]. Зерттеушінің бұл пікірі орынды.

2) Кейде сын есімдер белгілі бір стильдік мақсатта мәтінде уақытша заттанып қолданылады, бұл тұста ықшамдалу құбылысы байқалмайды. Қаламгер оқырман назарын сапаға, белгіге немесе кейіпкер бойындағы бір ерекшелікке аударту мақсатын көздейді де, сын есімді бірден заттық мағынада қолданады. Яғни алдыңғы сөйлемдерде заттық мағынада қолданылып тұрған сын есімнің сын есім-зат есім сипатындағы тіркесі кездеспейді. Мысалы: Тегінде әйелінің аузына «көз» деген сөз іліксе-ақ, өзіне тиетінін білетін *қитар* төмен қарады (Ғ.Мүсірепов).

Мысалдағы заттанып қолданылған сөз – *қитар.* Осы заттанған сөздің астарынан автор бейнелеп отырған кейіпкер бейнесі ашыла түседі және заттық мәнде қолданылған бұл сөз шығармаға эмоционалдық-экспрессивтік сипат та береді. Яғни, тілдегі бұл тәріздес заттанулардың жасалуына қаламгердің тікелей қатысы болады да, көбіне жеке авторлық қолданыста қалып жатады.

3) Тіліміздегі кейбір сөздердің заттанып қолданылуы – белгілі бір мәтіндік жағдаятпен тығыз байланысты болады. Бұл тұста да ықшамдалу құбылысының ықпалы жоқ. Яғни, сын есім мәтінде бірден заттық мәнде қолданылады.

4) Ауызекі сөйлеу тілінде сөйлеушінің тілдік қолданысынан кездейсоқ заттанулар тууы да ықтимал. Ондай қолданыстар белгілі бір ортада, мекемеде, тағы басқа да ұжымдарда қалыптасып, оның заттық мағынасы сол ортада ғана танылуы немесе жалпыхалықтық сипатқа көшуі ықтимал. Олар адамның қызметіне, жағымды, жағымсыз мінезіне, физиологиялық қалпына байланысты сырттай берілген қосымша ат болып келуі де мүмкін. Мәселен, біреуді сырттай «*шатақ*» деп атау, «*дәу*», «*қырсық*», «*суайт*», «*еңкілдек*» т.б. деп қосымша атау тілімізде орын алған. Мысалы: Маған *Дәу* «келіп кетсін» деп хабар жіберіпті (Т.Әлжантегі). Осы сөйлемдегі *дәу* сөзі «*бірінші бастық, мансабы жоғары адам*» мағынасын бере отырып, кездейсоқ заттанған сөздер тобына жатады және оның заттық мағынасы қазақ тілінде жалпыхалықтық сипат алған.

5) Тілдегі метонимия құбылысы да – сөздің заттық мағынаға ауысуына әсер етуші факторлардың бірі. Мына бір мысалдарға назар аударалық.

*Қауға сақалды* етіктерін қайта киіп, қайта шанди бастады (Ғ.Мүсірепов). Сіздердің шалқып тұрған заманыңда, Дені сау кез болмадым бір *тазаға* (Айтыс). Кем-кетік жиналыпты *таз* бен *соқыр,* Әрқайсы өз құлқынын көздеп отыр (Айтыс). *Адам* сөзінің заттық мағынасы метонимия амалы арқылы *қауға сақалды, таза, таз, соқыр* деген іргелес тұрған сын есімдерге ауыса отырып заттанып, аталмыш сын есімдер заттық ұғымда қолданылып тұр. Демек, метонимиялық қолданыстар да кейбір сын есімдердің заттануына түрткі болады. Метонимия арқылы жасалған заттанулардың ауыспалы мағынада қолданылатындығы белгілі.

6) Тілдегі метафоралық ауыстырулар да сын есім сөздің заттық мағынада қолданылуына жағдай туғызады. Мысалы: …*Жорғамын* шаршы топта самғайтұғын (Айтыс). Метафора амалы арқылы ауыспалы мағынада қолданылып, заттанып тұрған сөздер – *жорғамын.* Сөйлемде ақын өзін жорға атқа тең санап, оның қасиет-белгісін өзімен алмастырып қолданған. Тіліміздегі *жорға* сөзінің негізгі мағынасы жылқыға қатысты қолданылса, бұл жерде метафора амалы арқылы оның белгісі адамға ауыстырылып, заттық мән алған. Демек, метафораланған сын есімдер де заттанудың тілде жасалуына ықпал етуші факторлардың бірі болып саналады. Метафоралы заттанулар уәжді бірліктер болып табылады. Бірақ олардың уәжділігі нақты нысандарға бірден бағыттайтын тура мағыналы заттанулардың мағына негізділігінен өзгеше.

Заттың түрлі қасиет-белгілерін білдіру сапалық сын есімдердің негізгі қызметі болса, кейде ол қызметінен уақытша ауытқып, сол белгілерге ие заттың атауы ретінде де тілде жиі қолданылады. Тілімізде кез келген сапалық сын есім қолданыста заттануға бейім тұрады. Олардың заттық мағыналары белгілі бір сөйлемдегі қолданыс аясынан анықталады да, ол мағыналары сол қолданыспен шектеліп отырады, одан тыс уақытта заттық мағына жойылады. Заттық мағынада уақытша жүретін сапалық сын есімдердің ішінде осы мағынада жиі қолданылуының нәтижесінде жалпыхалықтық сипат алып кеткендері де, тек белгілі бір мәтін төңірегінде ғана заттық мәнді бере алатындары да, сөйлеу барысында бірден заттанып қолданылатындары да бар. Сапалық сын есімдердің кейбірі заттану барысында аталым дәрежесіне жетпегенімен, олардың заттық мағынада қолданылулары жалпыға танылып кеткендіктен, сындық мағыналарымен қатар заттық мағыналарын да қабылдау қазақ тілінде үйреншікті құбылысқа айналған. Кез келген сапалық сын есім белгілі бір қолданыста заттық мағынаны бере алғанымен, олардың бұл мағыналарының тілде таралуы, танылуы бірдей деңгейде болмайды. Мәселен, тілімізде кейбір сапалық сын есімдер белгілі бір мәтін төңірегінде ғана заттанып қолданылады да, сол мәтіннен тыс уақытта заттық мағыналары жойылады. Олардың заттық мағыналары сол мәтіннің басынан соңына дейін сақталады. Яғни, оның заттық мағынасы осы мәтін үшін тұрақты болып саналады. Бірақ бұған қарап оларды жалпыхалықтық сипаттағы заттану деп тануға болмайды, өйткені оның заттық мағынасын сол мәтінмен танысып отырған адам ғана қабылдайды, ал жалпы көпшілікке ол мағына танымал емес. Демек, заттанып отырған сын есім мәтінмен тығыз бірлікте болады.

Жоғарыда функционалдық (қолданыстық) заттанулардың жасалуына ықпал етуші негізгі факторларға тоқталдық және олардың пайда болу себептерін анықтауға тырыстық. Осы тұрғыда айтылған ойларды жинақтай келе, күнделікті сөйлеу тілімізде де, көркем әдебиет тілінде де молынан ұшырасатын, қолданылу аясы кең заттануларға сын есімдердің функционалды заттануын жатқызамыз.

Әдебиеттер:

1. Салқынбай А. Функционалды грамматика очерктері. – Алматы, 2003. – 119 б.
2. Оралбаева Н. Қазақ тілінің грамматикалық құрылысының совет дәуірінде дамуы. //Қазақ ССР ҒА Хабарлары, Тіл, әдебиет сериясы. – 1981, №1. – 27-32 бб.